Markus kirke

**Markus kirke** var soknekirke for Markus menighet i Oslo domprosti i Oslo bispedømme som ligger i Bydel St. Hanshaugen i Oslo kommune, innviet i 1927.

Kirken har inngang både fra Schwensens gate (ved nr. 15) og fra Ullevålsveien (nr. 41). Markus menighet ble i 2013 nedlagt som selvstendig sogn og slått sammen med Gamle Aker, Lovisenberg og Trefoldighet menigheter under det nye navnet St. Hanshaugen menighet. (Tiligere Trefoldighet menighet er senere blitt fraskilt det nye soknet og overført til Oslo domkirkes menighet).

## Bygningen
Markus kirke er en treskipet langkirke i to etasjer, med fasader i slemmet tegl. Kirken er en av de få kirker i Oslo som ligger bygget inn i et kvartal med bygårder på begge sider. Tomten var en fjellknaus da kirken ble bygget, og derfor er det en trapp opp fra gateplan i Ullevålsveien. Hovedinngangen er fra Schwensens gate. Forut for byggingen var det stor diskusjon om hva kirken skulle hete. Blant forslagene var Dalehaugen kirke og Johan Nordahl Bruns kirke.

Arkitekt var Sverre Knudsen, som hadde lengre opphold i Sverige og var opptatt av svensk arkitektur. Kirken gir assosiasjoner til Sverige. Stilen er en blanding av nordisk nybarokk (fasade mot Ullevålsveien) og nyklassisisme. Klokketårnet mot Ullevålsveien er sidestilt og har tårnhjelm med tekket med kobberplater. Mot Schwensens gate har bygningen lavt åttekantet tårn i to etasjer med tårnhjelm og granittomrammet inngangsparti i tårnet.

Dekorasjoner i koret og altertavle er utført av Enevold Thømt. Kirken har 520 sitteplasser. I tilknytning til kirken er bygget et stort menighetssenter med forsamlingssaler, kontorer og leiligheter for prester.

## Menigheten
Markus menighet ble utskilt fra Gamle Aker som egen menighet i 1917. Menigheten omfatter strøkene Bislett og deler av St. Hanshaugen, og menighetsgrensen gikk i Pilestredet, Dalsbergstien, Frydenlunds gate, Ullevålsveien og Nordahl Bruns gate. I menigheten bodde  mennesker 1. januar 2005, hvorav cirka  var medlemmer i Den norske kirke.

Markus menighet ble av Oslo Bispedømmeråd i februar 2013 vedtatt nedlagt og slått sammen med Gamle Aker, Trefoldighet og Lovisenberg menigheter, som til sammen danner et nytt St. Hanshaugen sogn med Gamle Aker kirke som soknekirke. Markus kirke gikk da ut av regulær kirkelig bruk og fristilt til andre formål. Markus kirke ble lagt ut for utleie i 2013. Både organisasjoner og menigheter meldte sin interesse. Kirkevergen i Oslo fikk fullmakt fra kirkelig fellesråd til å velge leietaker. I november 2013 ble det klart at pinsemenigheten Jesus Church fikk tilslaget. Leieavtalen gjelder for 5 år om gangen med 700 000 kroner i leieinntekt per år. Den 4. mars 2014 feiret Jesus Church åpningsgudstjeneste i kirken.

## Orgel
Kirkens orgel er et 32 stemmers helpneumatisk instrument bygget av Olsen & Jørgensen Orgelfabrikk i 1927. Det et av få gjenværende helpneumatiske orgler i denne størrelsesorden i Norge. Det er søsterorgelet til de beslektede orglene i Gamlebyen kirke i Oslo og i Sandviken kirke i Bergen. Komponisten og musikkteoretikeren Per Steenberg var i mange år organist ved kirken.

## Kulturminne
Markus kirke er et kulturminne og har nummer 84399 i Riksantikvarens kulturminnebase.

## Litteratur
* Oslo byleksikon
* Bjørn Brøymer: *Sverige i Ullevålsveien*. Aftenposten (a) 26. april 2007 side 35
* 
* 

## Referanser


## Eksterne lenker
* Markus menighet, hjemmeside
* 
* Sentrum og St. Hanshaugen sokn, hjemmeside